CELEX: 32012R0164
Language: el
Date: 2012-02-24
Title: Κανονισμός (ΕΕ) αριθ. 164/2012 της Επιτροπής, της 24ης Φεβρουαρίου 2012 , για την τροποποίηση του παραρτήματος III του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών

25.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 53/1
            
         ΚΑΝΟΝΙΣΜΌΣ (ΕΕ) αριθ. 164/2012 ΤΗΣ ΕΠΙΤΡΟΠΉΣ
   της 24ης Φεβρουαρίου 2012
   για την τροποποίηση του παραρτήματος III του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών (1), και ιδίως το άρθρο 26,
   Εκτιμώντας τα ακόλουθα:
   
               (1)
            
            
               Το Ηνωμένο Βασίλειο υπέβαλε αίτηση καταχώρισης της ονομασίας «Somerset Cider Brandy», ως γεωγραφικής ένδειξης, στο παράρτημα III του κανονισμού (ΕΚ) αριθ. 110/2008, σύμφωνα με τη διαδικασία που προβλέπεται στο άρθρο 17 παράγραφος 1 του εν λόγω κανονισμού. Το «Somerset Cider Brandy» είναι ένα απόσταγμα μηλίτη παραγόμενο παραδοσιακά στην κομητεία Somerset του Ηνωμένου Βασιλείου. Αποτελεί διακριτό προϊόν που παλαιώνεται σε βαρέλια και το οποίο προέρχεται από την απόσταξη μηλίτη παρασκευασμένου αποκλειστικά από μήλα που έχουν παραχθεί στην εν λόγω κομητεία.
            
         
               (2)
            
            
               Η αίτηση καταχώρισης της ονομασίας «Somerset Cider Brandy» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2) στο πλαίσιο της διαδικασίας υποβολής ενστάσεων, σύμφωνα με το άρθρο 17 παράγραφος 6 του κανονισμού (ΕΚ) αριθ. 110/2008.
            
         
               (3)
            
            
               Η Ισπανία υπέβαλε ένσταση κατά της καταχώρισης της ονομασίας «Somerset Cider Brandy» με το αιτιολογικό ότι στο άρθρο 9 παράγραφος 1 του κανονισμού (ΕΚ) αριθ. 110/2008 προβλέπεται ότι τα αλκοολούχα ποτά που πληρούν τις προδιαγραφές των προϊόντων τα οποία ορίζονται στις κατηγορίες 1 έως 46 του παραρτήματος II του εν λόγω κανονισμού πρέπει να φέρουν τις επωνυμίες πώλησης που καθορίζονται στο εν λόγω παράρτημα. Ειδικότερα, στο σημείο 10 του παραρτήματος II ορίζεται ως «απόσταγμα μηλίτη» το αλκοολούχο ποτό που παράγεται με απόσταξη μηλίτη και στο σημείο 5 του εν λόγω παραρτήματος ορίζεται ως «brandy» το αλκοολούχο ποτό που παράγεται από αποστάγματα οίνου. Επιπλέον, υποστηρίχθηκε ότι η χρήση του όρου «brandy» ως τμήματος γεωγραφικής ένδειξης που αφορά απόσταγμα μηλίτη θα οδηγούσε σε παραπλάνηση των καταναλωτών ως προς την αληθινή φύση του προϊόντος.
            
         
               (4)
            
            
               Το προϊόν «Somerset Cider Brandy» είναι καθιερωμένο στο Ηνωμένο Βασίλειο και γνωστό στους καταναλωτές ως «cider brandy» επί σημαντικό χρονικό διάστημα. Διαθέτει εξαιρετική φήμη και αποτελεί ουσιαστικό τμήμα της πολιτιστικής κληρονομιάς της κομητείας του Somerset. Η απαίτηση για τροποποίηση της χρήσης του σχετικού όρου από τους παραγωγούς δεν θα ήταν ανάλογη με τον επιδιωκόμενο στόχο να διαφυλαχθεί η χρήση του όρου «brandy» μόνο για τα αποστάγματα οίνου, διότι θα έβλαπτε την τοπική οικονομία της κομητείας του Somerset ενώ δεν θα ανταποκρινόταν στις προσδοκίες των καταναλωτών οι οποίοι είναι εξοικειωμένοι με αυτόν τον τύπο ποτού.
            
         
               (5)
            
            
               Το προϊόν «Somerset Cider Brandy» είναι ελάχιστα γνωστό στην υπόλοιπη Ευρωπαϊκή Ένωση. Προκειμένου να είναι σε θέση οι καταναλωτές των άλλων κρατών μελών να αντιληφθούν την πραγματική φύση του προϊόντος, αποφεύγοντας τον κίνδυνο σύγχυσης, πρέπει να προβλεφθεί η υποχρέωση αναγραφής στην ετικέτα του προϊόντος της αντίστοιχης ονομασίας πώλησης «cider spirit» (απόσταγμα μηλίτη). Βάσει των ανωτέρω, η ονομασία «Somerset Cider Brandy» πρέπει να καταχωριστεί ως γεωγραφική ένδειξη στο παράρτημα III του κανονισμού (ΕΚ) αριθ. 110/2008.
            
         
               (6)
            
            
               Η γεωγραφική ένδειξη «Βότκα με βότανα, από την Βόρεια Ποντλασία, αρωματισμένη με εκχύλισμα ιεροχλόης/Wσdka ziołowa z Niziny Ρσłnocnopodlaskiej aromatyzowana ekstraktem z trawy żubrowej» είναι καταχωρισμένη στην κατηγορία προϊόντων αριθ. 15 του παραρτήματος III του κανονισμού (ΕΚ) αριθ. 110/2008, που αντιστοιχεί στην κατηγορία «Vodka (Βότκα)». Ωστόσο, η κατάλληλη ταξινόμηση του εν λόγω προϊόντος, σύμφωνα με τις προδιαγραφές του, πρέπει να είναι «αρωματισμένη βότκα». Επομένως, μια νέα κατηγορία προϊόντος υπό τον αριθμό 31 «αρωματισμένη βότκα» πρέπει να προστεθεί για την εν λόγω γεωγραφική ένδειξη στο παράρτημα III του οικείου κανονισμού.
            
         
               (7)
            
            
               Η γεωγραφική ένδειξη «Irish Cream» καταχωρίζεται στην κατηγορία προϊόντων αριθ. 32 του παραρτήματος III του κανονισμού (ΕΚ) αριθ. 110/2008 ως προελεύσεως Ιρλανδίας. Είναι απαραίτητο να διευκρινιστεί ότι η εν λόγω γεωγραφική ένδειξη καλύπτει επίσης το αντίστοιχο προϊόν που παράγεται στη Βόρεια Ιρλανδία.
            
         
               (8)
            
            
               Ο κανονισμός (ΕΚ) αριθ. 110/2008 πρέπει, συνεπώς, να τροποποιηθεί αναλόγως.
            
         
               (9)
            
            
               Για να διευκολυνθεί η μετάβαση από τους κανόνες που προβλέπονται στον κανονισμό (ΕΚ) αριθ. 110/2008 σε αυτούς του παρόντος κανονισμού, πρέπει να προβλεφθεί ότι η εμπορία των υφιστάμενων αποθεμάτων έως την εξάντλησή τους καθώς και η χρήση των ετικετών που είχαν τυπωθεί πριν την έναρξη ισχύος του παρόντος κανονισμού επιτρέπονται έως την 31η Δεκεμβρίου 2012.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τα οινοπνευματώδη ποτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 110/2008 τροποποιείται ως εξής:
   
               1)
            
            
               στην κατηγορία προϊόντων αριθ. 10 «Απόσταγμα μηλίτη και απόσταγμα απίτη», προστίθεται η ακόλουθη εγγραφή:
               
                            
                        
                        
                           «Somerset Cider Brandy
                               (3)
                           
                        
                        
                           Ηνωμένο Βασίλειο
                        
                     
         
               2)
            
            
               στην κατηγορία προϊόντων αριθ. 15 «Βότκα», απαλείφεται η ακόλουθη έκτη εγγραφή:
               
                            
                        
                        
                           «Βότκα με βότανα, από την Βόρεια Ποντλασία, αρωματισμένη με εκχύλισμα ιεροχλόης/Wσdka ziołowa z Niziny Ρσłnocnopodlaskiej aromatyzowana ekstraktem z trawy żubrowej
                           
                        
                        
                           Πολωνία»
                        
                     
         
               3)
            
            
               μετά την κατηγορία προϊόντων αριθ. 30 «Πικρά αλκοολούχα ποτά/bitter», παρεμβάλλεται η ακόλουθη εγγραφή που αφορά την κατηγορία προϊόντων αριθ. 31 «Αρωματισμένη βότκα»:
               «31.   Αρωματισμένη βότκα
                        
                     
                            
                        
                        
                           Βότκα με βότανα, από τη Βόρεια Ποντλασία, αρωματισμένη με εκχύλισμα ιεροχλόης/Wσdka ziołowa z Niziny Ρσłnocnopodlaskiej aromatyzowana ekstraktem z trawy żubrowej
                           
                        
                        
                           Πολωνία»
                        
                     
         
               4)
            
            
               στην κατηγορία προϊόντων αριθ. 32, η εγγραφή που αφορά την ονομασία «Irish Cream» αντικαθίσταται από την ακόλουθη:
               
                            
                        
                        
                           «Irish Cream
                               (4)
                           
                        
                        
                           Ιρλανδία
                        
                     
         Άρθρο 2
   Τα αλκοολούχα ποτά που δεν πληρούν τις απαιτήσεις του κανονισμού (ΕΚ) αριθ. 110/2008 όπως τροποποιήθηκε από το άρθρο 1 του παρόντος κανονισμού μπορούν να εξακολουθήσουν να κυκλοφορούν στο εμπόριο έως την εξάντληση των αποθεμάτων.
   Οι ετικέτες που έχουν τυπωθεί πριν από την ημερομηνία έναρξης ισχύος του παρόντος κανονισμού μπορούν να εξακολουθήσουν να χρησιμοποιούνται έως την 31η Δεκεμβρίου 2012.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Φεβρουαρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 39 της 13.2.2008, σ. 16.
   
      (2)  ΕΕ C 242 της 9.10.2009, σ. 22.
   
      (3)  Η γεωγραφική ένδειξη “Somerset Cider Brandy” πρέπει να συνοδεύεται από την ονομασία πώλησης “απόσταγμα μηλίτη”.»
   
      (4)  Η γεωγραφική ένδειξη Irish Cream καλύπτει το αντίστοιχο λικέρ (ηδύποτο) που παράγεται στην Ιρλανδία και τη Βόρεια Ιρλανδία.»